Miskolci Egyetem

Gépészmérnöki és Informatikai Kar

Általános Informatikai Intézeti Tanszék



**Ételajánló webalkalmazás**

**Szakdolgozat**

**Készítette:**

**Név:** Szilágyi Gábor

**Neptunkód:** S9NJK6

**Szak:** Mérnök Informatikus BSc

Korszerű web technológiák szakirány

**1. Bevezetés**

A mindennapjaink egyik fontos része az evés és az ezt megelőző döntéshozatal. A mai választási lehetőségekben, egyre több emberrel esik meg, hogy nem tudja eldönteni mit egyen. Ezen a helyzeten az sem segít, hogy az embereknek egyre kevesebb idejük van arra, hogy saját maguknak főzzenek.

Szakdolgozatom célja olyan webalkalmazás elkészítése, ami ezt a mindennapi döntéshozatalt és a velejáró extra munkát könnyíti meg. Az alkalmazás a felhasználó által megadott város és konyha alapján étel és étteremajánlást biztosít kérdések segítségével. A rendszer az adminisztrátor számára segítséget nyújt az új adatok felvitelében úgy, hogy tippeket ad az új kérdések, ételek és éttermeket illetően. Az adminisztrációnak biztosított egy olyan felület ahol kezelheti az adatbázist és a felhasználók ajánlatait elbírálhatja.

A szoftver megvalósítására a Spring és az Angular keretrendszereket választottam. A Spring keretrendszer Java programozási nyelvű alapokra épül, az Angular pedig a JavaScript nyelvre. Ezen keretrendszerek a szoftver fejlesztését nagyban megkönnyítik a különböző, már előre implementált szolgáltatásaikkal. Választásomat nagyban befolyásolta az a tény, hogy ezek a keretrendszerek, technológiák az iparban is keresettek. Adatbázis szintjén a JSON-t választottam, véleményem szerint ebben a formátumban a legkönnyebb csoportosítva objektumok adatait tárolni, kiolvasni, mivel az alkalmazáshoz kezdetben nem szükséges a nagymennyiségű adatok olvasása, írása.

Az alkalmazás használatához a felhasználóknak és az adminisztrátoroknak nem szükséges komolyabb informatikai tudással rendelkezniük. A felhasználóknak nem szükséges sok inputot megadniuk, mert a választási lehetőségek előre adott igen/nem válaszok, valamint a települések és konyhák neveinek listája is adott. Az adminisztrációs felület annyiban bonyolultabb, hogy az adminisztrátorok az adatbázist kezelik, ezért az inputok nagy része szöveges. A szöveges formátumok miatt lehetnek olyan kérések, amelyek hibás formátumúak.